title: Cinneadh (CBES) 2020/1482 ón gComhairle an 14 Deireadh Fómhair 2020 lena leasaítear Cinneadh (CBES) 2018/1544 a bhaineann le bearta sriantacha i gcoinne leathadh agus úsáid arm ceimiceach

text:
                  15.10.2020

                  GA

                  Iris Oifigiúil an Aontais Eorpaigh

                  L 341/9

         CINNEADH (CBES) 2020/1482 ÓN GCOMHAIRLE
         an 14 Deireadh Fómhair 2020
         lena leasaítear Cinneadh (CBES) 2018/1544 a bhaineann le bearta sriantacha i gcoinne leathadh agus úsáid arm ceimiceach
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 29 de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 15 Deireadh Fómhair 2018, ghlac an Chomhairle Cinneadh (CBES) 2018/1544 (1) a bhaineann le bearta sriantacha i gcoinne leathadh agus úsáid arm ceimiceach.

                     (2)

                     An 20 Lúnasa 2020, tógadh Alexei Navalny, ceannaire mór le rá ar an bhfreasúra sa Rúis, isteach in ospidéal in Omsk, Cónaidhm na Rúise, mar gheall ar a riocht sláinte tromchúiseach.

                     (3)

                     An 22 Lúnasa 2020, aistríodh Alexei Navalny go Beirlín, an Ghearmáin, áit a ndearnadh scrúdú cuimsitheach air.

                     (4)

                     An 2 Meán Fómhair 2020, d'fhógair Rialtas Phoblacht Chónaidhme na Gearmáine go raibh sainsaotharlann de chuid Fhórsaí Armtha na Cónaidhme tar éis fianaise a fháil go ndearnadh Alexei Navalny a nimhiú le hoibreán néaróg tocsaineach de chuid an ghrúpa Novichok. Chomhthacaigh saotharlanna sa Fhrainc agus sa tSualainn leis an dtoradh sin ina dhiaidh sin, mar a fógraíodh an 14 Meán Fómhair 2020.

                     (5)

                     Ina conclúidí an 1 agus an 2 Deireadh Fómhair 2020, cháin an Chomhairle Eorpach an iarracht chun Alexei Navalny a fheallmharú. Is sárú tromchúiseach ar an dlí idirnáisiúnta airm cheimiceacha a úsáid. D'iarr an Chomhairle Eorpach ar údaráis Chónaidhm na Rúise comhoibriú go huile agus go hiomlán leis an Eagraíocht um Thoirmeasc ar Airm Cheimiceacha chun go mbeadh imscrúdú neamhchlaon idirnáisiúnta ann, agus chun go ndéanfaí iad siúd atá freagrach a thabhairt faoi chuing an cheartais.

                     (6)

                     Sa chomhthéacs sin, agus i bhfianaise na bagartha leanúnaí ó leathadh agus úsáid arm ceimiceach, ba cheart seisear agus eintiteas amháin a áireamh ar liosta na ndaoine nádúrtha agus dlítheanacha, na n‐eintiteas agus na gcomhlachtaí atá faoi réir na mbeart sriantach a leagtar amach san Iarscríbhinn a ghabhann le Cinneadh (CBES) 2018/1544.

                     (7)

                     Ba cheart, dá bhrí sin, an Iarscríbhinn a ghabhann le Cinneadh (CBES) 2018/1544 a leasú dá réir,

               TAR ÉIS AN CINNEADH SEO A GHLACADH:

            Airteagal 1
            Leasaítear an Iarscríbhinn a ghabhann le Cinneadh (CBES) 2018/1544 mar a leagtar amach san Iarscríbhinn a ghabhann leis an gCinneadh seo.

            Airteagal 2
            Tiocfaidh an Cinneadh seo i bhfeidhm ar dháta a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 14 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  Cinneadh (CBES) 2018/1544 ón gComhairle an 15 Deireadh Fómhair 2018 a bhaineann le bearta sriantacha in aghaidh leathadh agus úsáid arm ceimiceach (IO L 259, 16.10.2018, lch. 25).

            IARSCRÍBHINN
            Cuirtear isteach na hiontrálacha seo a leanas faoin gceannteideal ‘Liosta na ndaoine nádúrtha agus dlítheanacha, na n-eintiteas agus na gcomhlachtaí dá dtagraítear in Airteagail 2 agus 3’ san Iarscríbhinn a ghabhann le Cinneadh (CBES) 2018/1544:
            A.   DAOINE NÁDÚRTHA

                              Ainm

                              Faisnéis aitheantais

                              Na forais atá leis an ainmniú

                              Dáta an liostaithe

                                       ‘10.

                                       Andrei Veniaminovich YARIN
                                       (Андрей Вениаминович ЯРИН)

                           Inscne: fireann;
                           Dáta breithe: 13 Feabhra 1970;
                           Áit bhreithe: Nizhny Tagil;
                           Náisiúntacht: Rúiseach;
                           Teideal: Ceann an Presidential Domestic Policy Directorate

                           Tá Andrei Yarin ina cheann ar an Presidential Domestic Policy Directorate sa Presidential Executive Office i gCónaidhm na Rúise. Sa phost sin, tá sé i bhfeighil ar threoshuíomhanna polaitiúla inmheánacha a cheapadh agus a chur chun feidhme. Ceapadh Andrei Yarin freisin sa tascfhórsa laistigh den Presidential Executive Office agus ba é ról an tascfhórsa tionchar Alexei Navalny i sochaí na Rúise a chomhrac lena n-áirítear trí oibríochtaí a bhí ceaptha chun míchlú a tharraingt air.
                           Tá ciapadh agus cos ar bolg déanta ar Alexei Navalny ag gníomhaithe an Stáit agus ag gníomhaithe breithiúnacha i gCónaidhm na Rúise toisc an róil lárnaigh atá aige sa fhreasúra polaitiúil.
                           Rinne údaráis Chónaidhm na Rúise faireachán géar ar ghníomhaíochtaí Alexei Navalny agus é ag taisteal go dtí an tSibéir i mí Lúnasa 2020. An 20 Lúnasa 2020, d’éirigh sé go dona tinn agus tugadh chun an ospidéil in Omsk, Cónaidhm na Rúise é. An 22 Lúnasa 2020, aistríodh chuig ospidéal i mBeirlín, sa Ghearmáin é. D’aimsigh sainsaotharlann sa Ghearmáin fianaise shoiléir ina dhiaidh sin, fianaise ar chomhthacaigh saotharlanna sa Fhrainc agus sa tSualainn léi, go ndearnadh Alexei Navalny a nimhiú le hoibreán néaróg tocsaineach de chuid an ghrúpa Novichok. Níl rochtain ag aon dream seachas údaráis Stáit i gCónaidhm na Rúise ar an oibreán tocsaineach sin.
                           Sna himthosca sin, tá sé réasúnta a rá nárbh fhéidir Alexei Navalny a nimhiú ach amháin le toil an Presidential Executive Office. I bhfianaise a róil shinsearaigh ceannaireachta san Oifig sin, tá Andrei Yarin freagrach, dá bhrí sin, as tacaíocht a spreagadh agus a chur ar fáil do na daoine sin a nimhigh Alexei Navalny nó a raibh baint acu lena nimhiú le hoibreán néaróg Novichok, agus is ionann sin agus úsáid arm ceimiceach faoin gCoinbhinsiún um Airm Cheimiceacha.

                           15.10.2020

                                       11.

                                       Sergei Vladilenovich KIRIYENKO
                                       (Сергей Владиленович КИРИЕНКО)

                           Inscne: fireann;
                           Dáta breithe: 26 Iúil 1962;
                           Áit bhreithe: Sukhumi;
                           Náisiúntacht: Rúiseach;
                           Teideal: Céad-Leas-Cheann-Foirne ar an Presidential Executive Office

                           Is é Sergei Kiriyenko Céad-Leas-Cheann-Foirne an Presidential Executive Office de Chónaidhm na Rúise. Sa phost sin, tá sé freagrach as gnóthaí intíre, lena n-áirítear grúpaí agus gníomhaíochtaí polaitiúla.
                           Tá ciapadh agus cos ar bolg déanta ar Alexei Navalny ag gníomhaithe an Stáit agus ag gníomhaithe breithiúnacha i gCónaidhm na Rúise toisc an róil lárnaigh atá aige sa fhreasúra polaitiúil.
                           Rinne údaráis Chónaidhm na Rúise faireachán géar ar ghníomhaíochtaí Alexei Navalny agus é ag taisteal go dtí an tSibéir i mí Lúnasa 2020. An 20 Lúnasa 2020, d’éirigh sé go dona tinn agus tugadh chun an ospidéil in Omsk, Cónaidhm na Rúise é. An 22 Lúnasa 2020, aistríodh chuig ospidéal i mBeirlín, sa Ghearmáin é. D’aimsigh sainsaotharlann sa Ghearmáin fianaise shoiléir ina dhiaidh sin, fianaise ar chomhthacaigh saotharlanna sa Fhrainc agus sa tSualainn léi, go ndearnadh Alexei Navalny a nimhiú le hoibreán néaróg tocsaineach de chuid an ghrúpa Novichok. Níl rochtain ag aon dream seachas údaráis Stáit i gCónaidhm na Rúise ar an oibreán tocsaineach sin.
                           Sna himthosca sin, tá sé réasúnta a rá nárbh fhéidir Alexei Navalny a nimhiú ach amháin le toil an Presidential Executive Office. I bhfianaise a róil shinsearaigh ceannaireachta san Oifig sin, tá Sergei Kiriyenko freagrach, dá bhrí sin, as tacaíocht a spreagadh agus a chur ar fáil do na daoine sin a nimhigh Alexei Navalny nó a raibh baint acu lena nimhiú le hoibreán néaróg Novichok, agus is ionann sin agus úsáid arm ceimiceach faoin gCoinbhinsiún um Airm Cheimiceacha.

                           15.10.2020

                                       12.

                                       Sergei Ivanovich MENYAILO
                                       (Сергей Иванович МЕНЯЙЛО)

                           Inscne: fireann;
                           Dáta breithe: 22 Lúnasa 1960;
                           Áit bhreithe: Alagir;
                           Náisiúntacht: Rúiseach;
                           Teideal: Ionadaí Lánchumhachtach d’Uachtarán Chónaidhm na Rúise in Siberian Federal District

                           Is é Sergei Menyailo an tIonadaí Lánchumhachtach d’Uachtarán Chónaidhm na Rúise in Siberian Federal District agus sa cháil sin tá sé freagrach as cumhachtaí bunreachtúla an Uachtaráin a chur chun feidhme lena n-áirítear beartas intíre agus seachtrach an Stáit a chur chun feidhme. Tá Sergei Menyailo ina chomhalta neamhbhuan de Security Council of the Russian Federation freisin.
                           Tá ciapadh agus cos ar bolg déanta ar Alexei Navalny ag gníomhaithe an Stáit agus ag gníomhaithe breithiúnacha i gCónaidhm na Rúise toisc an róil lárnaigh atá aige sa fhreasúra polaitiúil.
                           Rinne údaráis Chónaidhm na Rúise faireachán géar ar ghníomhaíochtaí Alexei Navalny agus é ag taisteal go dtí an tSibéir i mí Lúnasa 2020. An 20 Lúnasa 2020, d’éirigh sé go dona tinn agus tugadh chun an ospidéil in Omsk, Cónaidhm na Rúise é. An 22 Lúnasa 2020, aistríodh chuig ospidéal i mBeirlín, sa Ghearmáin é. D’aimsigh sainsaotharlann sa Ghearmáin fianaise shoiléir ina dhiaidh sin, fianaise ar chomhthacaigh saotharlanna sa Fhrainc agus sa tSualainn léi, go ndearnadh Alexei Navalny a nimhiú le hoibreán néaróg tocsaineach de chuid an ghrúpa Novichok. Níl rochtain ag aon dream seachas údaráis Stáit i gCónaidhm na Rúise ar an oibreán tocsaineach sin.
                           Sna himthosca sin, tá sé réasúnta a rá nárbh fhéidir Alexei Navalny a nimhiú ach amháin le toil an Presidential Executive Office.
                           I bhfianaise a róil shinsearaigh ceannaireachta san Oifig sin in Siberian Federal District, tá Sergei Menyailo freagrach, dá bhrí sin, as tacaíocht a spreagadh agus a chur ar fáil do na daoine sin a nimhigh Alexei Navalny nó a raibh baint acu lena nimhiú le hoibreán néaróg Novichok, agus is ionann sin agus úsáid arm ceimiceach faoin gCoinbhinsiún um Airm Cheimiceacha.

                           15.10.2020

                                       13.

                                       Aleksandr Vasilievich BORTNIKOV
                                       (Александр Васильевич БОРТНИКОВ)

                           Inscne: fireann;
                           Dáta breithe: 15 Samhain 1951;
                           Áit bhreithe: Perm;
                           Náisiúntacht: Rúiseach;
                           Teideal: Stiúrthóir ar Federal Security Service Chónaidhm na Rúise

                           Tá Aleksandr Bortnikov ina Stiúrthóir ar Federal Security Service Chónaidhm na Rúise agus sa cháil sin tá sé freagrach as gníomhaíochtaí príomhghníomhaireacht slándála na Rúise.
                           Tá ciapadh agus cos ar bolg déanta ar Alexei Navalny ag gníomhaithe an Stáit agus ag gníomhaithe breithiúnacha i gCónaidhm na Rúise toisc an róil lárnaigh atá aige sa fhreasúra polaitiúil.
                           Rinne an Federal Security Service faireachán géar ar ghníomhaíochtaí Alexei Navalny agus é ag taisteal go dtí an tSibéir i mí Lúnasa 2020. An 20 Lúnasa 2020, d’éirigh sé go dona tinn agus tugadh chun an ospidéil in Omsk, Cónaidhm na Rúise é. An 22 Lúnasa 2020, aistríodh chuig ospidéal i mBeirlín, sa Ghearmáin é. D’aimsigh sainsaotharlann sa Ghearmáin fianaise shoiléir ina dhiaidh sin, fianaise ar chomhthacaigh saotharlanna sa Fhrainc agus sa tSualainn léi, go ndearnadh Alexei Navalny a nimhiú le hoibreán néaróg tocsaineach de chuid an ghrúpa Novichok. Níl rochtain ag aon dream seachas údaráis Stáit i gCónaidhm na Rúise ar an oibreán tocsaineach sin.
                           Sna himthosca sin, agus é á chur san áireamh go raibh faireachas á dhéanamh ar Alexei Navalny tráth a nimhithe, tá sé réasúnta a rá nárbh fhéidir an nimhiú a dhéanamh mura mbeadh an Federal Security Service rannpháirteach.
                           I bhfianaise a róil shinsearaigh ceannaireachta sa Federal Security Service, tá Aleksandr Bortnikov freagrach, dá bhrí sin, as tacaíocht a chur ar fáil do na daoine sin a nimhnigh Alexei Navalny nó a raibh baint acu lena nimhiú le hoibreán néaróg Novichok, agus is ionann sin agus úsáid arm ceimiceach faoin gCoinbhinsiún um Airm Cheimiceacha.

                           15.10.2020

                                       14.

                                       Pavel Anatolievich POPOV
                                       (Павел Анатольевич ПОПОВ)

                           Inscne: fireann;
                           Dáta breithe: 1 Eanáir 1957;
                           Áit bhreithe: Krasnoyarsk;
                           Náisiúntacht: Rúiseach;
                           Teideal: Leas-Aire Cosanta Chónaidhm na Rúise

                           Is é Pavel Popov Leas-Aire Cosanta Chónaidhm na Rúise agus sa cháil sin, is air atá an fhreagracht fhoriomlán maidir le gníomhaíochtaí taighde. Áirítear leis sin maoirseacht agus forbairt ar chumais eolaíocha agus teicneolaíocha na hAireachta, lena n-áirítear airm agus trealamh míleata ionchais a fhorbairt agus nuachóiriú a dhéanamh ar an cinn atá ann faoi láthair.
                           Ghlac Aireacht Cosanta na Rúise le cúram na stoc arm ceimiceach a bhí fágtha ón Aontas Sóivéadach agus tá sí freagrach as na stoic sin a stóráil ar bhealach sábháilte go dtí gur féidir iad go léir a scriosadh.
                           An 20 Lúnasa 2020, d’éirigh Alexi Navalny go dona tinn agus tugadh chun an ospidéil in Omsk, Cónaidhm na Rúise é. An 22 Lúnasa 2020, aistríodh chuig ospidéal i mBeirlín, sa Ghearmáin é. D’aimsigh sainsaotharlann sa Ghearmáin fianaise shoiléir ina dhiaidh sin, fianaise ar chomhthacaigh saotharlanna sa Fhrainc agus sa tSualainn léi, go ndearnadh Alexei Navalny a nimhiú le hoibreán néaróg tocsaineach de chuid an ghrúpa Novichok. Níl rochtain ag aon dream seachas údaráis Stáit i gCónaidhm na Rúise ar an oibreán tocsaineach sin.
                           Ós rud é gurb ar an Aireacht Cosanta atá an fhreagracht fhoriomlán maidir le hairm cheimiceacha a stóráil ar bhealach sábháilte agus as na hairm sin a scriosadh, is le hintinn nó trí mhórfhaillí ar thaobh na hAireachta Cosanta agus na ceannaireachta polaitiúla, agus leis sin amháin, a bhféadfaí airm cheimiceacha mar sin a úsáid ar chríoch Chónaidhm na Rúise.
                           I bhfianaise a róil shinsearaigh ceannaireachta in Aireacht Cosanta Chónaidhm na Rúise, tá Pavel Popov freagrach, dá bhrí sin, as cúnamh a thabhairt do na daoine sin a nimhigh Alexei Navalny nó a raibh baint acu lena nimhiú le hoibreán néaróg Novichok, agus is ionann sin agus úsáid arm ceimiceach faoin gCoinbhinsiún um Airm Cheimiceacha.

                           15.10.2020

                                       15.

                                       Aleksei Yurievich KRIVORUCHKO
                                       (Алексей Юрьевич КРИВОРУЧКО)

                           Inscne: fireann;
                           Dáta breithe: 17 Iúil 1975;
                           Áit bhreithe: Stavropol;
                           Náisiúntacht: Rúiseach;
                           Teideal: Leas-Aire Cosanta Chónaidhm na Rúise

                           Is é Aleksei Krivoruchko Leas-Aire Cosanta Chónaidhm na Rúise agus is air atá an fhreagracht fhoriomlán maidir le harmálacha. Áirítear maoirseacht ar stoc arm agus trealaimh mhíleata na hAireachta leis sin. Tá sé freagrach as na hairm agus an trealamh míleata a dhíothú faoi chuimsiú chur chun feidhme na gconarthaí idirnáisiúnta a shanntar don Aireacht Cosanta chomh maith.
                           Ghlac Aireacht Cosanta na Rúise le cúram stoc na n-arm ceimiceach a bhí fágtha ón Aontas Sóivéadach agus tá sí freagrach as na hairm sin a stóráil ar bhealach sábháilte go dtí gurbh fhéidir iad go léir a scriosadh.
                           An 20 Lúnasa 2020, d’éirigh Alexi Navalny go dona tinn agus tugadh chun an ospidéil in Omsk, Cónaidhm na Rúise é. An 22 Lúnasa 2020, aistríodh chuig ospidéal i mBeirlín, sa Ghearmáin é. D’aimsigh sainsaotharlann sa Ghearmáin fianaise shoiléir ina dhiaidh sin, fianaise ar chomhthacaigh saotharlanna sa Fhrainc agus sa tSualainn léi, go ndearnadh Alexei Navalny a nimhiú le hoibreán néaróg tocsaineach de chuid an ghrúpa Novichok. Níl rochtain ag aon dream seachas údaráis Stáit i gCónaidhm na Rúise ar an oibreán tocsaineach sin.
                           Ós rud é gurb ar an Aireacht Cosanta atá an fhreagracht fhoriomlán maidir le hairm cheimiceacha a stóráil ar bhealach sábháilte agus as na hairm sin a scriosadh, is le hintinn nó trí mhórfhaillí ar thaobh na hAireachta Cosanta agus na ceannaireachta polaitiúla, agus leis sin amháin, a bhféadfaí airm cheimiceacha mar sin a úsáid ar chríoch Chónaidhm na Rúise.
                           I bhfianaise a róil shinsearaigh ceannaireachta in Aireacht Cosanta Chónaidhm na Rúise, tá Aleksei Krivoruchko freagrach, dá bhrí sin, as cúnamh a thabhairt do na daoine sin a nimhigh Alexei Navalny nó a raibh baint acu lena nimhiú le hoibreán néaróg Novichok, agus is ionann sin agus úsáid arm ceimiceach faoin gCoinbhinsiún um Airm Cheimiceacha.

                           15.10.2020’

            B.   DAOINE DLÍTHEANACHA, EINTITIS AGUS COMHLACHTAÍ

                              Ainm

                              Faisnéis aitheantais

                              Na forais atá leis an ainmniú

                              Dáta an liostaithe

                                       ‘2.

                                       State Scientific Research Institute for Organic Chemistry and Technology (GosNIIOKhT)
                                       (Государственный научно-исследовательский институт органической химии и технологии)

                           Seoladh: Shosse Entuziastov 23, 11124 Moscow, Moscow Oblast, Russia;
                           Teileafón: +7 (495) 673 7530;
                           Facs: +7 (495) 673 2218;
                           Suíomh gréasáin: http://gosniiokht.ru
                           Rphost: dir@gosniiokht.ru

                           Is institiúid taighde stáit é The State Scientific Research Institute for Organic Chemistry and Technology (GosNIIOKhT) atá freagrach as stoc na n-arm ceimiceach a bhí fágtha ón Aontas Sóivéadach a scriosadh.
                           Sa ról bunaidh a bhí aici roimh 1994, bhí an institiúid rannpháirteach i bhforbairt agus i dtáirgeadh arm ceimiceach, lena n-áirítear an t-oibreán néaróg tocsaineach ar a dtugtar “Novichok” anois. Tar éis 1994, bhí an tsaoráid chéanna rannpháirteach i gclár an rialtais chun stoc na n-arm ceimiceach a bhí fágtha ón Aontas Sóivéadach a scriosadh.
                           An 20 Lúnasa 2020, d’éirigh Alexi Navalny go dona tinn agus tugadh chun an ospidéil in Omsk, Cónaidhm na Rúise é. An 22 Lúnasa 2020, aistríodh chuig ospidéal i mBeirlín, sa Ghearmáin é. D’aimsigh sainsaotharlann sa Ghearmáin fianaise shoiléir ina dhiaidh sin, fianaise ar chomhthacaigh saotharlanna sa Fhrainc agus sa tSualainn léi, go ndearnadh Alexei Navalny a nimhiú le hoibreán néaróg tocsaineach de chuid an ghrúpa Novichok. Níl rochtain ag aon dream seachas údaráis Stáit i gCónaidhm na Rúise ar an oibreán tocsaineach sin.
                           Mar sin de, ní fhéadfaí oibreán néaróg tocsaineach de chuid an ghrúpa Novichok a úsáid mura mhainnigh an Institiúid sa chúram a bhí uirthi stoc-chairn na n-arm ceimiceach a scriosadh.

                           15.10.2020’


title: Cinneadh (AE) 2020/1484 ón gComhairle an 13 Deireadh Fómhair 2020 maidir le síniú, thar ceann an Aontais, an Chomhaontaithe idir an tAontas Eorpach agus Poblacht Chúba de bhun Airteagal XXVIII de Chomhaontú Ginearálta 1994 um Tharaifí agus Trádáil (CGTT), comhaontú i bhfoirm Malartú Litreacha i ndáil le modhnú lamháltas ar na cuótaí ráta taraife go léir a áirítear i Sceideal AE CLXXV de thoradh tharraingt siar na Ríochta Aontaithe as an Aontas Eorpach

text:
                  16.10.2020

                  GA

                  Iris Oifigiúil an Aontais Eorpaigh

                  L 343/1

         CINNEADH (AE) 2020/1484 ÓN GCOMHAIRLE
         an 13 Deireadh Fómhair 2020
         maidir le síniú, thar ceann an Aontais, an Chomhaontaithe idir an tAontas Eorpach agus Poblacht Chúba de bhun Airteagal XXVIII de Chomhaontú Ginearálta 1994 um Tharaifí agus Trádáil (CGTT), comhaontú i bhfoirm Malartú Litreacha i ndáil le modhnú lamháltas ar na cuótaí ráta taraife go léir a áirítear i Sceideal AE CLXXV de thoradh tharraingt siar na Ríochta Aontaithe as an Aontas Eorpach
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) de, i gcomhar le hAirteagal 218(5) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     An 15 Meitheamh 2018, d’údaraigh an Chomhairle an Coimisiún le tús a chur le caibidlíochtaí de bhun Airteagal XXVIII de Chomhaontú Ginearálta 1994 um Tharaifí agus Trádáil (CGTT) maidir le cionroinnt na gcuótaí ráta taraife a áirítear i Sceideal AE CLXXV de thoradh tharraingt siar na Ríochta Aontaithe as an Aontas.

                     (2)

                     Tugadh caibidlíochtaí le Poblacht Chúba chun críche agus cuireadh inisealacha le Comhaontú i bhfoirm Malartú Litreacha idir an tAontas Eorpach agus Poblacht Chúba de bhun Airteagal XXVIII de Chomhaontú Ginearálta 1994 um Tharaifí agus Trádáil (CGTT) i ndáil le modhnú lamháltas ar na cuótaí ráta taraife go léir a áirítear i Sceideal AE CLXXV de thoradh tharraingt siar na Ríochta Aontaithe as an Aontas Eorpach (“an Comhaontú”) an 3 Iúil 2020.

                     (3)

                     Ba cheart an Comhaontú a shíniú,

               TAR ÉIS AN CINNEADH SEO A GHLACADH:

            Airteagal 1
            Tugtar i gcrích leis seo síniú, thar ceann an Aontais, an Chomhaontaithe i bhfoirm Malartú Litreacha idir an tAontas Eorpach agus Poblacht Chúba de bhun Airteagal XXVIII de Chomhaontú Ginearálta 1994 um Tharaifí agus Trádáil (CGTT) i ndáil le modhnú lamháltas ar na cuótaí ráta taraife go léir a áirítear i Sceideal AE CLXXV de thoradh tharraingt siar na Ríochta Aontaithe as an Aontas Eorpach, faoi réir thabhairt i gcrích an Chomhaontaithe chéanna (1).

            Airteagal 2
            Leis seo, údaraítear d’Uachtarán na Comhairle an duine nó na daoine a ainmniú a dtugtar an chumhacht dó nó dóibh an Comhaontú a shíniú thar ceann an Aontais.

            Airteagal 3
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh i Lucsamburg, an 13 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  Foilseofar téacs an Chomhaontaithe in éineacht leis an gcinneadh maidir lena thabhairt i gcrích.


title: Cinneadh (AE) 2020/1486 ón gComhairle an 6 Deireadh Fómhair 2020 maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE a bhaineann leis an leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

text:
                  16.10.2020

                  GA

                  Iris Oifigiúil an Aontais Eorpaigh

                  L 343/5

         CINNEADH (AE) 2020/1486 ÓN gCOMHAIRLE
         an 6 Deireadh Fómhair 2020
         maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE a bhaineann leis an leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse
         (Téacs atá ábhartha maidir le LEE)
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 i gcomhar le hAirteagal 218(9) de,
         Ag féachaint do Rialachán (CE) Uimh. 2894/94 ón gComhairle an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch (1), agus go háirithe Airteagal 1(3) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Tháinig an Comhaontú ar an Limistéar Eorpach Eacnamaíoch (2) (“Comhaontú LEE”) i bhfeidhm an 1 Eanáir 1994.

                     (2)

                     De bhun Airteagal 98 de Chomhaontú LEE, féadfaidh Comhchoiste LEE a chinneadh Prótacal 31 a ghabhann le Comhaontú LEE, (“Prótacal 31”) a leasú.

                     (3)

                     I bPrótacal 31, tá forálacha maidir le comhar i réimsí ar leith lasmuigh de na ceithre shaoirse.

                     (4)

                     Is iomchuí leanúint de chomhar na bPáirtithe Conarthacha i gComhaontú LEE i ngníomhaíochtaí an Aontais a chistítear ó bhuiséad ginearálta an Aontais agus a bhaineann le seirbhísí airgeadais.

                     (5)

                     Ba cheart, dá bhrí sin, Prótacal 31 a leasú ionas go mbeifear in ann leanúint den chomhar leathnaithe sin tar éis an 31 Nollaig 2019.

                     (6)

                     Ba cheart seasamh an Aontais laistigh de Chomhchoiste LEE a bhunú ar an dréachtchinneadh ó Chomhchoiste LEE,

               TAR ÉIS AN CINNEADH SEO A GHLACADH:

            Airteagal 1
            An seasamh atá le glacadh, thar ceann an Aontais, laistigh de Chomhchoiste LEE a bhaineann leis an leasú atáthar a bheartú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, bunófar an seasamh sin ar an dréachtchinneadh ó Chomhchoiste LEE (3).

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 6 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  IO L 305, 30.11.1994, lch. 6.

            (2)  IO L 1, 3.1.1994, lch. 3.

            (3)  Féach doiciméad ST 10127/20 ar http://register.consilium.europa.eu.


title: Cinneadh (AE) 2020/1487 ón gComhairle an 6 Deireadh Fómhair 2020 maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

text:
                  16.10.2020

                  GA

                  Iris Oifigiúil an Aontais Eorpaigh

                  L 343/7

         CINNEADH (AE) 2020/1487 ÓN gCOMHAIRLE
         an 6 Deireadh Fómhair 2020
         maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse
         (Téacs atá ábhartha maidir le LEE)
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 i gcomhar le hAirteagal 218(9) de,
         Ag féachaint don Rialachán ón gComhairle (AE) Uimh. 2894/94 an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch (1), agus go háirithe Airteagal 1(3) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Tháinig an Comhaontú ar an Limistéar Eorpach Eacnamaíoch (2) (“Comhaontú LEE”) i bhfeidhm an 1 Eanáir 1994.

                     (2)

                     De bhun Airteagal 98 de Chomhaontú LEE, féadfaidh Comhchoiste LEE a chinneadh Prótacal 31 a ghabhann le Comhaontú LEE (“Prótacal 31”) a leasú.

                     (3)

                     I bPrótacal 31 tá forálacha maidir le comhar i réimsí ar leith lasmuigh de na ceithre shaoirse.

                     (4)

                     Is iomchuí síneadh a chur le comhar na bPáirtithe Conarthacha i gComhaontú LEE i ngníomhaíochtaí an Aontais a chistítear ó bhuiséad ginearálta an Aontais Eorpaigh agus a bhaineann le hoibriú agus forbairt an mhargaidh inmheánaigh d’earraí agus do sheirbhísí.

                     (5)

                     Ba cheart, dá bhrí sin, Prótacal 31 a leasú ionas go mbeifear in ann an comhar leathnaithe sin a chur ar siúl ó 1 Eanáir 2020.

                     (6)

                     Ba cheart seasamh an Aontais laistigh de Chomhchoiste LEE a bheith bunaithe ar an dréachtchinneadh ó Chomhchoiste LEE,

               TAR ÉIS AN CINNEADH SEO A GHLACADH:

            Airteagal 1
            An seasamh atá le glacadh, thar ceann an Aontais, laistigh de Chomhchoiste LEE i ndáil leis an leasú atáthar a bheartú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, bunófar an seasamh sin ar an dréachtchinneadh ó Chomhchoiste LEE (3).

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, an 6 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  IO L 305, 30.11.1994, lch. 6.

            (2)  IO L 1, 3.1.1994, lch. 3.

            (3)  Féach doiciméad ST 10130/20 ar http://register.consilium.europa.eu.


title: Cinneadh (AE) 2020/1488 ón gComhairle an 6 Deireadh Fómhair 2020 maidir leis an seasamh atá le glacadh thar ceann an Aontais Eorpaigh, laistigh de Chomhchoiste LEE, i ndáil leis an leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse (Téacs atá ábhartha maidir le LEE)

text:
                  16.10.2020

                  GA

                  Iris Oifigiúil an Aontais Eorpaigh

                  L 343/9

         CINNEADH (AE) 2020/1488 ÓN gCOMHAIRLE
         an 6 Deireadh Fómhair 2020
         maidir leis an seasamh atá le glacadh thar ceann an Aontais Eorpaigh, laistigh de Chomhchoiste LEE, i ndáil leis an leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse
         (Téacs atá ábhartha maidir le LEE)
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 i gcomhar le hAirteagal 218(9) de,
         Ag féachaint don Rialachán ón gComhairle (CE) Uimh. 2894/94 an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch (1), agus go háirithe Airteagal 1(3) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Tháinig an Comhaontú ar an Limistéar Eorpach Eacnamaíoch (2) (“Comhaontú LEE”) i bhfeidhm an 1 Eanáir 1994.

                     (2)

                     De bhun Airteagal 98 de Chomhaontú LEE, féadfaidh Comhchoiste LEE a chinneadh Prótacal 31 a ghabhann le Comhaontú LEE (“Prótacal 31”) a leasú.

                     (3)

                     I bPrótacal 31 tá forálacha maidir le comhar i réimsí ar leith lasmuigh de na ceithre shaoirse.

                     (4)

                     Is iomchuí leanúint de chomhar na bPáirtithe Conarthacha i gComhaontú LEE i ngníomhaíochtaí an Aontais a chistítear ó bhuiséad ginearálta an Aontais agus a bhaineann le dlí na gcuideachtaí.

                     (5)

                     Ba cheart, dá bhrí sin, Prótacal 31 a leasú ionas go mbeifear in ann an comhar leathnaithe sin a chur ar siúl ó 1 Eanáir 2020.

                     (6)

                     Ba cheart seasamh an Aontais laistigh de Chomhchoiste LEE a bheith bunaithe ar an dréachtchinneadh ó Chomhchoiste LEE,

               TAR ÉIS AN CINNEADH SEO A GHLACADH:

            Airteagal 1
            An seasamh atá le glacadh, thar ceann an Aontais, laistigh de Chomhchoiste LEE i ndáil leis an leasú atáthar a bheartú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, bunófar an seasamh sin ar an dréachtchinneadh ó Chomhchoiste LEE (3).

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 6 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  IO L 305, 30.11.1994, lch. 6.

            (2)  IO L 1, 3.1.1994, lch. 3.

            (3)  Féach doiciméad ST 10133/20 ar http://register.consilium.europa.eu.


title: Cinneadh (AE) 2020/1489 ón gComhairle an 6 Deireadh Fómhair 2020 maidir leis an seasamh atá le glacadh thar ceann an Aontais Eorpaigh laistigh de Chomhchoiste LEE, i ndáil leis an leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

text:
                  16.10.2020

                  GA

                  Iris Oifigiúil an Aontais Eorpaigh

                  L 343/10

         CINNEADH (AE) 2020/1489 ÓN GCOMHAIRLE
         an 6 Deireadh Fómhair 2020
         maidir leis an seasamh atá le glacadh thar ceann an Aontais Eorpaigh laistigh de Chomhchoiste LEE, i ndáil leis an leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse
         (Téacs atá ábhartha maidir le LEE)
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(9) de,
         Ag féachaint don Rialachán ón gComhairle (CE) Uimh. 2894/94 an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch (1), agus go háirithe Airteagal 1(3) de,
         Ag féachaint do Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n-aisghairtear Rialachán (AE, Euratom) Uimh. 966/2012 (2), agus go háirithe Airteagail 58(2)(b), 110(1) agus Airteagal 181 de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Tháinig an Comhaontú ar an Limistéar Eorpach Eacnamaíoch (3) (“Comhaontú LEE”) i bhfeidhm an 1 Eanáir 1994.

                     (2)

                     De bhun Airteagal 98 de Chomhaontú LEE, féadfaidh Comhchoiste LEE a chinneadh Prótacal 31 a ghabhann le Comhaontú LEE (“Prótacal 31”) a leasú.

                     (3)

                     I bPrótacal 31 tá forálacha maidir le comhar i réimsí ar leith lasmuigh de na ceithre shaoirse.

                     (4)

                     Ba cheart do na Stáit CSTE leanúint de bheith rannpháirteach i ngníomhaíochtaí an Aontais a bhaineann le líne bhuiséid 02 04 77 03 (an Réamhbheart maidir le taighde cosanta), a iontráladh i mbuiséad ginearálta an Aontais Eorpaigh le haghaidh na bliana airgeadais 2020.

                     (5)

                     Ba cheart, dá bhrí sin, Prótacal 31 a leasú ionas go mbeifear in ann an comhar leathnaithe sin a chur ar siúl ón 1 Eanáir 2020.

                     (6)

                     Ba cheart seasamh an Aontais laistigh de Chomhchoiste LEE a bheith bunaithe ar an dréachtchinneadh ó Chomhchoiste LEE,

               TAR ÉIS AN CINNEADH SEO A GHLACADH:

            Airteagal 1
            An seasamh atá le glacadh, thar ceann an Aontais, laistigh de Chomhchoiste LEE i ndáil leis an leasú atáthar a bheartú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, bunófar an seasamh sin ar an dréachtchinneadh ó Chomhchoiste LEE (4).

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 6 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  IO L 305, 30.11.1994, lch. 6.

            (2)  IO L 193, 30.7.2018, lch. 1.

            (3)  IO L 1, 3.1.1994, lch. 3.

            (4)  Féach doiciméád ST 10136/20 ar http://register.consilium.europa.eu.


title: Cinneadh (AE) 2020/1490 ón gComhairle an 12 Deireadh Fómhair 2020 maidir leis an seasamh atá le glacadh, thar ceann an Aontais, laistigh de Choiste CCE arna bhunú leis an gComhaontú Comhpháirtíochta Eacnamaíche eatramhach idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile, maidir le glacadh na nósanna imeachta um réiteach díospóidí agus chód iompair na n‐eadránaithe

text:
                  16.10.2020

                  GA

                  Iris Oifigiúil an Aontais Eorpaigh

                  L 343/12

         CINNEADH (AE) 2020/1490 ÓN gCOMHAIRLE
         an 12 Deireadh Fómhair 2020
         maidir leis an seasamh atá le glacadh, thar ceann an Aontais, laistigh de Choiste CCE arna bhunú leis an gComhaontú Comhpháirtíochta Eacnamaíche eatramhach idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile, maidir le glacadh na nósanna imeachta um réiteach díospóidí agus chód iompair na n‐eadránaithe
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) de, i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Rinneadh an Comhaontú Comhpháirtíochta Eacnamaíche eatramhach idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile (dá ngairfear “Comhaontú” anseo feasta) (1) a shíniú thar ceann an Aontais le Cinneadh 2009/156/CE ón gComhairle (2). Tá sé i bhfeidhm go sealadach ón 3 Meán Fómhair 2016 i leith.

                     (2)

                     I gcomhréir le mír 1 d’Airteagal 59 den Chomhaontú, glacann Coiste CCE na rialacha nós imeachta lena rialaítear na nósanna imeachta um réiteach díospóidí.

                     (3)

                     Ba cheart do Choiste CCE, le linn an chéad chruinnithe bhliantúil eile, cinneadh a ghlacadh lena mbunófar na nósanna imeachta um réiteach díospóidí agus cód iompair na n‐eadránaithe a ghabhann leo.

                     (4)

                     Is iomchuí an seasamh atá le glacadh, thar ceann an Aontais, laistigh de Choiste CCE, a leagan síos, maidir leis an gCinneadh lena mbunaítear na nósanna imeachta um réiteach díospóidí agus cód iompair na n-eadránaithe a ghlacadh agus a mhéid a bheidh sé ceangailteach ar an Aontas.

                     (5)

                     Dá bhrí sin, is iomchuí seasamh an Aontais laistigh de Choiste CCE a bheith bunaithe ar an togra maidir le Cinneadh ó Choiste CCE,

               TAR ÉIS AN CINNEADH SEO A GHLACADH:

            Airteagal 1
            An seasamh atá le glacadh, thar ceann an Aontais, laistigh de Choiste CCE arna bhunú leis an gComhaontú Comhpháirtíochta Eacnamaíche eatramhach idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile, tá sé bunaithe ar an togra maidir le Cinneadh ó Choiste CCE lena nglacfar nósanna imeachta um réiteach díospóidí agus cód iompair na n‐eadránaithe (3).

            Airteagal 2
            Tiocfaidh an Cinneadh seo i bhfeidhm ar lá a ghlactha.

            Arna dhéanamh i Lucsamburg, 12 Deireadh Fómhair 2020.

                  Thar ceann na Comhairle

                  An tUachtarán

               J. BORRELL FONTELLES

            (1)  IO L 59, 3.3.2009, lch. 3.

            (2)  Cinneadh 2009/156/CE ón gComhairle an 21 Samhain 2008 maidir le síniú agus cur i bhfeidhm sealadach an Chomhaontaithe Comhpháirtíochta Eacnamaíche idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile (IO L 59, 3.3.2009, lch. 1).

            (3)  Féach doiciméad ST 10612/20 ag an seoladh seo a leanas: http://register.consilium.europa.eu.


title: Cinneadh (AE) 2020/1491 ón gComhairle an 12 Deireadh Fómhair 2020 maidir leis an seasamh a ghlacfar, thar ceann an Aontais, laistigh de Choiste CCE arna bhunú leis an gComhaontú Comhpháirtíochta Eacnamaíche eatramhach idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile, maidir leis an liosta eadránaithe a ghlacadh

text:
                  16.10.2020

                  GA

                  Iris Oifigiúil an Aontais Eorpaigh

                  L 343/13

         CINNEADH (AE) 2020/1491 ÓN gCOMHAIRLE
         an 12 Deireadh Fómhair 2020
         maidir leis an seasamh a ghlacfar, thar ceann an Aontais, laistigh de Choiste CCE arna bhunú leis an gComhaontú Comhpháirtíochta Eacnamaíche eatramhach idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile, maidir leis an liosta eadránaithe a ghlacadh
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) de, i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Rinneadh an Comhaontú Comhpháirtíochta Eacnamaíche eatramhach idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile (1) (dá ngairfear “Comhaontú” anseo feasta) a shíniú thar ceann an Aontais le Cinneadh 2009/156/CE ón gComhairle (2) agus tá sé i bhfeidhm go sealadach ón 3 Meán Fómhair 2016 i leith.

                     (2)

                     I gcomhréir le hAirteagal 64(1) den Chomhaontú, bunaíonn Coiste CCE liosta de dhaoine atá toilteanach agus atá inniúil ar a bheith ag feidhmiú mar eadránaithe (dá ngairfear “liosta eadránaithe” anseo feasta).

                     (3)

                     Ba cheart do Choiste CCE, le linn an chéad chruinnithe bhliantúil eile, cinneadh a ghlacadh lena mbunófar an liosta eadránaithe i gcomhréir le hAirteagal 64(1) den Chomhaontú.

                     (4)

                     Is iomchuí an seasamh atá le glacadh, thar ceann an Aontais, laistigh de Choiste CCE, a leagan síos, a mhéid a bheidh an cinneadh lena mbunófar an liosta eadránaithe ceangailteach ar an Aontas.

                     (5)

                     Dá bhrí sin, is iomchuí seasamh an Aontais laistigh de Choiste CCE a bheith bunaithe ar an togra le haghaidh cinneadh ó Choiste CCE,

               TAR ÉIS AN CINNEADH SEO A GHLACADH:

            Airteagal 1
            An seasamh atá le glacadh, thar ceann an Aontais Eorpaigh, laistigh de Choiste CCE arna bhunú leis an gComhaontú Comhpháirtíochta Eacnamaíche eatramhach idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile, tá sé bunaithe ar an togra maidir le Cinneadh ó Choiste CCE maidir leis an liosta de dhaoine atá toilteanach agus atá inniúil ar a bheith ag feidhmiú mar eadránaithe a ghlacadh (3).

            Airteagal 2
            Tiocfaidh an Cinneadh seo i bhfeidhm ar lá a ghlactha.

            Arna dhéanamh i Lucsamburg, an 12 Deireadh Fómhair 2020.

                  Thar ceann na Comhairle

                  An tUachtarán

               J. BORRELL FONTELLES

            (1)  IO L 59, 3.3.2009, lch. 3.

            (2)  Cinneadh 2009/156/CE ón gComhairle an 21 Samhain 2008 maidir le síniú agus cur i bhfeidhm sealadach an Chomhaontaithe Comhpháirtíochta Eacnamaíche idir an Cósta Eabhair, de pháirt amháin, agus an Comhphobal Eorpach agus a Bhallstáit, den pháirt eile (IO L 59, 3.3.2009, lch. 1).

            (3)  Féach ar dhoiciméad ST10614/20 ag an seoladh seo a leanas http://register.consilium.europa.eu.


title: Cinneadh (AE) 2020/1492 ón gComhairle an 12 Deireadh Fómhair 2020 maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh i dtaca le Nósanna Imeachta Oibríochta Comhchoiteanna a ghlacadh (Téacs atá ábhartha maidir le LEE)

text:
                  16.10.2020

                  GA

                  Iris Oifigiúil an Aontais Eorpaigh

                  L 343/14

         CINNEADH (AE) 2020/1492 ÓN GCOMHAIRLE
         an 12 Deireadh Fómhair 2020
         maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh i dtaca le Nósanna Imeachta Oibríochta Comhchoiteanna a ghlacadh
         (Téacs atá ábhartha maidir le LEE)
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Thug an tAontas an Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa (1) a nascadh (“an Comhaontú”) i gcrích le Cinneadh (AE) 2018/219 (2) ón gComhairle agus tháinig sé i bhfeidhm an 1 Eanáir 2020.

                     (2)

                     De bhun an Chomhaontaithe, is féidir leis an gComhchoiste a bunaíodh leis an gComhaontú (“An Comhchoiste”) cinneadh a ghlacadh maidir le nósanna imeachta oibríochta comhchoiteanna (“COPanna”) arna bhforbairt ag riarthóir chlárlann na hEilvéise agus riarthóir lárnach an Aontais a bhaineann le hábhair teicniúla agus le nithe eile is gá chun an nascadh a oibriú, agus tosaíochtaí na reachtaíochta intíre á gcur san áireamh. Beidh éifeacht ag na COPanna tar éis iad a ghlacadh le cinneadh ón gComhchoiste.

                     (3)

                     Sa tríú cruinniú a bheidh aige, a bheidh ar siúl in 2020, beidh COPanna arna bhforbairt le glacadh ag an gComhchoiste.

                     (4)

                     Is iomchuí an seasamh atá le glacadh thar ceann an Aontais a bhunú sa Chomhchoiste toisc go mbeidh COPanna ceangailteach ar an Aontas.

                     (5)

                     Is eilimint thábhachtach í glacadh COPanna a bhaineann le cur chun feidhme an Chomhaontaithe, toisc go gcinntear leis na nósanna imeachta oibríochta trína n‐oibreoidh an nasc agus a chaithfidh an dá thaobh a chomhlíonadh.

                     (6)

                     Is iomchuí don Chomhchoiste meitheal a chur ar bun de bhun an Chomhaontaithe de chúnamh don Chomhchoiste lena chuid feidhmeanna faoin gComhaontú i dtaca le forbairt na dtreoirlínte teicniúla chun a áirithiú go gcuirfear an Comhaontú chun feidhme i gceart lena n‐áirítear ábhair theicniúla nó ábhair eile is gá chun an nascadh a oibriú agus tosaíochtaí na reachtaíochta intíre á gcur san áireamh. Ba cheart a áireamh leis an meitheal riarthóir Chlárlann na hEilvéise agus riarthóir lárnach an Aontais ar a laghad.

                     (7)

                     Dá bhrí sin, ba cheart seasamh an Aontais laistigh den Chomhchoiste a bheith bunaithe ar an dréachtchinneadh ón gComhchoiste,

               TAR ÉIS AN CINNEADH SEO A GHLACADH:

            Airteagal 1
            Is ar an dréachtchinneadh ón gComhchoiste (3) (4), a bhunófar an seasamh atá le glacadh thar ceann an Aontais ag an tríú cruinniú den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh i dtaca le Nósanna Imeachta Oibríochta Comhchoiteanna a ghlacadh mar aon le meitheal a chur ar siúl de bhun Airteagal 12(5) den Chomhaontú.
            Féadfaidh ionadaithe an Aontais laistigh den Chomhchoiste mionathruithe ar an dréachtchinneadh ón gComhchoiste a aontú gan cinneadh eile ón gComhairle.

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh i Lucsamburg, an 12 Deireadh Fómhair 2020.

                  Thar ceann na Comhairle

                  An tUachtarán

               J. BORRELL FONTELLES

            (1)  Ní hann do théacs an Chomhaontaithe sa Ghaeilge (IO L 322, 7.12.2017, p. 3).

            (2)  Cinneadh (AE) 2018/219 ón gComhairle an 23 Eanáir 2018 maidir le tabhairt i gcrích an Chomhaontaithe idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (IO L 43, 16.2.2018, lch. 1).

            (3)  Féach doiciméad ST 10831/20 ar http://register.consilium.europa.eu.

            (4)  Ní hann do théacs an dréachtchinnidh seo sa Ghaeilge.


title: Cinneadh (AE) 2020/1493 ón gComhairle an 12 Deireadh Fómhair 2020 maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le leasú Iarscríbhinní I agus II a ghabhann leis an gComhaontú agus leis Na Caighdeáin Theicniúla a Nascadh a ghlacadh (Téacs atá ábhartha maidir le LEE)

text:
                  16.10.2020

                  GA

                  Iris Oifigiúil an Aontais Eorpaigh

                  L 343/16

         CINNEADH (AE) 2020/1493 ÓN gCOMHAIRLE
         an 12 Deireadh Fómhair 2020
         maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le leasú Iarscríbhinní I agus II a ghabhann leis an gComhaontú agus leis Na Caighdeáin Theicniúla a Nascadh a ghlacadh
         (Téacs atá ábhartha maidir le LEE)
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Rinne an tAontas an Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa (1) a nascadh (“an Comhaontú”) a thabhairt i gcrích le Cinneadh (AE) 2018/219 ón gComhairle (2) agus tháinig sé i bhfeidhm an 1 Eanáir 2020.

                     (2)

                     De bhun an Chomhaontaithe, is féidir leis an gComhchoiste a bunaíodh leis an gComhaontú (“an Comhchoiste”) cinneadh a ghlacadh maidir leis Na Caighdeáin Theicniúla a Nascadh (LTS) arna bhforbairt ag riarthóir chlárlann na hEilvéise agus riarthóir lárnach an Aontais agus a bheidh bunaithe ar na prionsabail a leagtar amach in Iarscríbhinn II a ghabhann leis an gComhaontú, cinneadh ina mbeidh tuairisc ar na ceanglais mhionsonraithe chun ceangal láidir slán a bhunú idir Loga Beartaíochta Forlíontach na hEilvéise (SSTL) agus Loga Beartaíochta an Aontais Eorpaigh (EUTL). Beidh éifeacht ag Na Caighdeáin Theicniúla a Nascadh tar éis iad a ghlacadh le cinneadh ón gComhchoiste.

                     (3)

                     Ba cheart Iarscríbhinn I a ghabhann leis an gComhaontú a leasú i gcomhréir leis an gComhaontú chun aistriú rianúil a áirithiú maidir le hoibreoirí aerárthaí de chuid na hEilvéise a riaradh den chéad uair tar éis theacht i bhfeidhm an Chomhaontaithe tríd an dul chun cinn a rinneadh maidir leis an nasc clárlainne a bhunú a chur san áireamh.

                     (4)

                     Ba cheart Iarscríbhinn II a leasú chun foráil a dhéanamh le haghaidh tacar teicneolaíochtaí níos leithne, ach coibhéiseach, chun an nasc clárlainne a cheanglaítear leis an gComhaontú a bhunú.

                     (5)

                     Sa tríú cruinniú a bheidh aige, a bheidh ar siúl in 2020, tá na Caighdeáin Theicniúla a Nascadh forbartha le glacadh ag an gComhchoiste.

                     (6)

                     Is iomchuí an seasamh atá le glacadh thar ceann an Aontais a bhunú laistigh den Chomhchoiste toisc go mbeidh Na Caighdeáin Theicniúla a Nascadh atá beartaithe ceangailteach ar an Aontas.

                     (7)

                     Is eilimint thábhachtach í glacadh Na Caighdeáin Theicniúla a Nascadh a bhaineann le cur chun feidhme an Chomhaontaithe, chun fothaí teicniúla an naisc a bhunú agus chun an bunlíne do na sonraíochtaí teicniúla a leagadh amach i dtéarmaí na gceanglas ailtireachta, seirbhíse agus slándála.

                     (8)

                     Is iomchuí don Chomhchoiste meitheal a chur ar siúl de bhun an Chomhaontaithe de chúnamh don Chomhchoiste lena chuid feidhmeanna faoin gComhaontú i dtaca le forbairt na dtreoirlínte teicniúla chun a áirithiú go gcuirfear an Comhaontú chun feidhme i gceart, lena n‐áirítear ceangal láidir slán a bhunú idir SSTL agus EUTL. Den chuid is lú, ba cheart Riarthóir Chlárlann na hEilvéise agus riarthóir lárnach an Aontais a áireamh ar an meitheal.

                     (9)

                     Dá bhrí sin, ba cheart seasamh an Aontais laistigh den Chomhchoiste a bheith bunaithe ar an dréachtchinneadh ón gComhchoiste,

               TAR ÉIS AN CINNEADH SEO A GHLACADH:

            Airteagal 1
            Is ar an dréachtchinneadh ón gComhchoiste (3), a bhunófar an seasamh atá le glacadh thar ceann an Aontais ag an tríú cruinniú den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le leasú Iarscríbhinní I agus II a ghabhann leis an gComhaontú, leis Na Caighdeáin Theicniúla a Nascadh a ghlacadh agus le bunú na meithle de bhun Airteagal 12(5) den Chomhaontú.
            Féadfaidh ionadaithe an Aontais laistigh den Chomhchoiste mionathruithe ar an dréachtchinneadh ón gComhchoiste a aontú gan cinneadh eile ón gComhairle.

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh i Lucsamburg, 12 Deireadh Fómhair 2020.

                  Thar ceann na Comhairle

                  An tUachtarán

               J. BORRELL FONTELLES

            (1)  Ní hann do théacs an Chomhaontaithe sa Ghaeilge (IO L 322, 7.12.2017, lch. 3).

            (2)  Cinneadh (AE) 2018/219 ón gComhairle an 23 Eanáir 2018 maidir le tabhairt i gcrích an Chomhaontaithe idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (IO L 43, 16.2.2018, lch. 1).

            (3)  Féach doiciméad ST 10836/20 ar http://register.consilium.europa.eu.


title: Cinneadh (AE) 2020/1494 ón gComhairle an 12 Deireadh Fómhair 2020 maidir leis an seasamh atá le glacadh thar ceann an Aontais Eorpaigh sa Choiste Riaracháin um an gCoinbhinsiún Custaim um iompar idirnáisiúnta earraí faoi chumhdach carnets TIR (Coinbhinsiún TIR) a mhéid a bhaineann le leasuithe áirithe ar an gCoinbhinsiún sin

text:
                  16.10.2020

                  GA

                  Iris Oifigiúil an Aontais Eorpaigh

                  L 343/18

         CINNEADH (AE) 2020/1494 ÓN gCOMHAIRLE
         an 12 Deireadh Fómhair 2020
         maidir leis an seasamh atá le glacadh thar ceann an Aontais Eorpaigh sa Choiste Riaracháin um an gCoinbhinsiún Custaim um iompar idirnáisiúnta earraí faoi chumhdach carnets TIR (Coinbhinsiún TIR) a mhéid a bhaineann le leasuithe áirithe ar an gCoinbhinsiún sin
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) de, i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Rinneadh an Coinbhinsiún Custaim um iompar idirnáisiúnta earraí faoi chumhdach carnets TIR (Coinbhinsiún TIR) an 14 Samhain 1975 (“Coinbhinsiún TIR”) a fhormheas thar ceann Chomhphobal Eacnamaíochta na hEorpa trí bhíthin Chinneadh (CEE) Uimh. 2112/78 (1) ón gComhairle agus tháinig sé i bhfeidhm sa Chomhphobal an 20 Meitheamh 1983 (2).

                     (2)

                     Trí bhíthin Chinneadh 2009/477/CE ón gComhairle (3), foilsíodh téacs comhdhlúite de Choinbhinsiún TIR. I gcomhréir leis an dara fomhír d’Airteagal 1 den Chinneadh sin, tá an Coimisiún le leasuithe a dhéanfar ar Choinbhinsiún TIR amach anseo a fhoilsiú in Iris Oifigiúil an Aontais Eorpaigh agus léireofar dáta a dteacht i bhfeidhm.

                     (3)

                     Is féidir leis an gCoiste Riaracháin arna bhunú leis an gCoinbhinsiún TIR (an “Coiste Riaracháin”) an Coinbhinsiún TIR a leasú i gcomhréir le hAirteagail 59 agus 60 de Choinbhinsiún TIR.

                     (4)

                     Le linn a 73ú seisiún an 15 Deireadh Fómhair 2020 nó ag seisiún níos faide anonn, tá an Coiste Riaracháin le leasuithe áirithe ar Choinbhinsiún TIR a ghlacadh.

                     (5)

                     Is iomchuí an seasamh a ghlacfar thar ceann an Aontais sa Choiste Riaracháin a mhéid a bhaineann le leasuithe áirithe ar an gCoinbhinsiún TIR, mar go mbeidh na leasuithe sin ceangailteach ar an Aontas.

                     (6)

                     Chun dlús a chur le nuachóiriú chóras TIR, is gá traschur leictreonach éigeantach sonraí a dhéanann na húdaráis inniúla chuig Bord Feidhmiúcháin TIR arna bhunú leis an gCoiste Riaracháin maidir le húdaruithe shealbhóirí carnet TIR agus tarraingt siar údaruithe den sórt sin a thabhairt isteach agus chun bunachar sonraí iontaofa idirnáisiúnta ar líne d’oifigí Custaim a chruthú a ghlacann le gluaiseachtaí TIR trí Airteagal 38 de Choinbhinsiún TIR agus Iarscríbhinn 9 a ghabhann le Coinbhinsiún TIR a leasú agus trí Nóta Míniúcháin nua a chruthú a ghabhann le hAirteagal 45 de Choinbhinsiún TIR.

                     (7)

                     Chun tarraingteacht Choinbhinsiún TIR a fheabhsú d’oibreoirí eacnamaíocha agus údaráis Chustaim araon, is gá a cheadú do na Páirtithe Conarthacha níos mó saoráidí a dheonú do dhaoine cuí-údaraithe maidir le cur i bhfeidhm Choinbhinsiún TIR trí Nóta Míniúcháin nua a chruthú a ghabhann le hAirteagal 49 de Choinbhinsiún TIR.

                     (8)

                     Chun Coinbhinsiún TIR a shoiléiriú, is gá úsáid bealaigh fhorordaithe laistigh de na ceardchumainn chustaim a shonrú trí Airteagal 20 de Choinbhinsiún TIR a leasú agus an t‐uasmhéid molta is féidir a éileamh ó na comhlachais ráthaithe le haghaidh carnets TIR tobac agus alcóil a mhéadú tríd an Nóta Míniúcháin a ghabhann le hAirteagal 8 de Choinbhinsiún TIR a leasú.

                     (9)

                     Dá bhrí sin, ba cheart do sheasamh an Aontais sa Choiste Riaracháin a bheith bunaithe ar na dréachtleasuithe ar an gCoinbhinsiún TIR.

                     (10)

                     Ba cheart don Choimisiún seasamh an Aontais a chur in iúl.

                     (11)

                     Nuair atá vótáil fhoirmiúil le déanamh sa Choiste Riaracháin, ba cheart do Bhallstáit an Aontais seasamh an Aontais a chur in iúl ag gníomhú go comhpháirteach dóibh chun leasa an Aontais,

               TAR ÉIS AN CINNEADH SEO A GHLACADH:

            Airteagal 1
            An seasamh a ghlacfar thar ceann an Aontais le linn an 73ú seisiún nó seisiúin an Choiste Riaracháin um an gCoinbhinsiún Custaim um iompar idirnáisiúnta earraí faoi chumhdach carnets TIR (Coinbhinsiún TIR) an 14 Samhain 1975 (“Coinbhinsiún TIR”) a bheidh ann lá níos faide anonn, beidh sé bunaithe ar na dréachtleasuithe ar an gCoinbhinsiún TIR (4).

            Airteagal 2

               1.   Cuirfidh an Coimisiún an seasamh dá dtagraítear in Airteagal 1 in iúl.

               2.   Cuirfidh Ballstáit an Aontais seasamh an Aontais in iúl nuair atá vótáil fhoirmiúil le déanamh sa Choiste Riaracháin, ag gníomhú go comhpháirteach dóibh chun leas an Aontais.

            Airteagal 3
            Féadfaidh ionadaithe an Aontais teacht ar chomhaontú maidir le mionathruithe teicniúla ar an seasamh dá dtagraítear in Airteagal 1 gan cinneadh dá éis sin ón gComhairle.

            Airteagal 4
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh i Lucsamburg, an 12 Deireadh Fómhair 2020.

                  Thar ceann na Comhairle

                  An tUachtarán

               J. BORRELL FONTELLES

            (1)  Rialachán (CEE) Uimh. 2112/78 ón gComhairle an 25 Iúil 1978 maidir le tabhairt i gcrích an Choinbhinsiúin Custaim um iompar idirnáisiúnta earraí faoi chumhdach carnets TIR (Coinbhinsiún TIR) an 14 Samhain 1975 sa Ghinéiv (IO L 252, 14.9.1978, lch. 1).

            (2)  IO L 31, 2.2.1983, lch. 13.

            (3)  Cinneadh 2009/477/CE ón gComhairle an 28 Bealtaine 2009 lena bhfoilsítear i bhfoirm chomhdhlúite téacs an Choinbhinsiúin Custaim um iompar idirnáisiúnta earraí faoi chumhdach carnets TIR (Coinbhinsiún TIR) an 14 Samhain 1975 arna leasú ón dáta sin i leith (IO L 165, 26.6.2009, lch. 1).

            (4)  Féach doiciméad ST 10759/2020 ar http://register.consilium.europa.eu.


title: Cinneadh (AE) 2020/1495 ón gComhairle an 13 Deireadh Fómhair 2020 maidir leis an seasamh atá le glacadh thar ceann an Aontais Eorpaigh laistigh den Choiste Custaim arna bhunú faoin gComhaontú Saorthrádála idir an tAontas Eorpach agus a Bhallstáit, de pháirt, agus Poblacht na Cóiré, den pháirt eile, a mhéid a bhaineann le moladh maidir le cur i bhfeidhm Airteagal 27 den Phrótacal a bhaineann leis an sainmhíniú ar “táirgí tionscnaimh” agus modhanna comhair riaracháin

text:
                  16.10.2020

                  GA

                  Iris Oifigiúil an Aontais Eorpaigh

                  L 343/20

         CINNEADH (AE) 2020/1495 ÓN gCOMHAIRLE
         an 13 Deireadh Fómhair 2020
         maidir leis an seasamh atá le glacadh thar ceann an Aontais Eorpaigh laistigh den Choiste Custaim arna bhunú faoin gComhaontú Saorthrádála idir an tAontas Eorpach agus a Bhallstáit, de pháirt, agus Poblacht na Cóiré, den pháirt eile, a mhéid a bhaineann le moladh maidir le cur i bhfeidhm Airteagal 27 den Phrótacal a bhaineann leis an sainmhíniú ar “táirgí tionscnaimh” agus modhanna comhair riaracháin
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe d’Airteagal 207(4), an chéad fhomhír, i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Tá an Comhaontú Saorthrádála idir an tAontas Eorpach agus a Bhallstáit, de pháirt, agus Poblacht na Cóiré, den pháirt eile (1), (“an Comhaontú”), á chur i bhfeidhm go sealadach ón 1 Iúil 2011 agus tháinig sé i bhfeidhm an 13 Nollaig 2015.

                     (2)

                     Leagtar síos le hAirteagal 27 den Phrótacal a ghabhann leis an gComhaontú, a bhaineann leis an sainmhíniú ar “táirgí tionscnaimh” agus modhanna comhair riaracháin (“an Prótacal”), an nós imeachta lena ndéantar cruthúnais ar thionscnaimh a fhíorú agus cúraimí agus freagrachtaí údaráis chustaim na bPáirtthe allmhairiúcháin agus onnmhairiúcháin.

                     (3)

                     Le hAirteagal 6.16(5) den Chomhaontú, cumhachtaítear an Coiste Custaim, arna bhunú de bhun phointe (c) d’Airteagal 15.2(1) den Chomhaontú chun moltaí a fhoirmiú, moltaí a mheasann sé a bheith riachtanach chun go mbainfear amach na cuspóirí comhchoiteanna agus chun go bhfeidhmeoidh na sásraí arna mbunú leis an bPrótacal go fónta.

                     (4)

                     Shainaithin an tAontas agus Poblacht na Cóiré gá atá le comhthuiscint ar phríomhghnéithe an nóis imeachta fíorúcháin a leagtar síos in Airteagal 27 den Phrótacal agus ar na céimeanna éagsúla sa nós imeachta sin. Ba cheart go mbeadh comhthuiscint den sórt sin chun leas na n-údarás custaim atá i gceannas ar chomhlíonadh na rialacha tionscnaimh a áirithiú agus ar a áirithiú go gcuirfear cóir chomhionann ar na hoibreoirí eacnamaíocha atá faoi réir fíorúcháin, ar chríoch gach Páirtí.

                     (5)

                     Measann an tAontas agus Poblacht na Cóiré gurb iomchuí go bhfoirmeodh an Coiste Custaim moladh le haghaidh chomhthuiscint agus cur chun feidhme fónta an nóis imeachta fíorúcháin a leagtar síos in Airteagal 27 den Phrótacal.

                     (6)

                     Is iomchuí an seasamh atá le glacadh thar ceann an Aontais sa Choiste Custaim a bhunú, ós rud é go mbeidh éifeachtaí dlí ag an moladh sin san Aontas,

               TAR ÉIS AN CINNEADH SEO A GHLACADH:

            Airteagal 1
            Maidir leis an seasamh atá le glacadh thar ceann an Aontais sa Choiste Custaim arna bhunú faoin gComhaontú Saorthrádála idir an tAontas Eorpach agus a Bhallstáit, de pháirt, agus Poblacht na Cóiré, den pháirt eile, bunófar é ar an dréachtmholadh ón gCoiste Custaim sin (2).

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh i Lucsamburg, 13 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  IO L 127, 14.5.2011, lch. 6.

            (2)  Féach doiciméad ST 10586/20 ar http://register.consilium.europa.eu.


title: Cinneadh (AE) 2020/1532 ón gComhairle an 12 Deireadh Fómhair 2020 maidir leis an seasamh atá le glacadh thar ceann an Aontais Eorpaigh, le linn an 66ú seisiún den Choiste um an gCóras Comhchuibhithe san Eagraíocht Dhomhanda Chustaim i ndáil le glacadh beartaithe Thuairimí maidir le Rangú, cinntí maidir le Rangú, leasuithe ar Nótaí Míniúcháin an Chórais Chomhchuibhithe nó comhairle eile maidir le léiriú an Chórais Chomhchuibhithe agus maidir le moltaí chun aonfhoirmeacht a áirithiú maidir le léiriú an Chórais Chomhchuibhithe faoin gCoinbhinsiún ar an gCóras Comhchuibhithe

text:
                  22.10.2020

                  GA

                  Iris Oifigiúil an Aontais Eorpaigh

                  L 352/7

         CINNEADH (AE) 2020/1532 ÓN gCOMHAIRLE
         an 12 Deireadh Fómhair 2020
         maidir leis an seasamh atá le glacadh thar ceann an Aontais Eorpaigh, le linn an 66ú seisiún den Choiste um an gCóras Comhchuibhithe san Eagraíocht Dhomhanda Chustaim i ndáil le glacadh beartaithe Thuairimí maidir le Rangú, cinntí maidir le Rangú, leasuithe ar Nótaí Míniúcháin an Chórais Chomhchuibhithe nó comhairle eile maidir le léiriú an Chórais Chomhchuibhithe agus maidir le moltaí chun aonfhoirmeacht a áirithiú maidir le léiriú an Chórais Chomhchuibhithe faoin gCoinbhinsiún ar an gCóras Comhchuibhithe
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 31, Airteagal 43(2) agus Airteagal 207(4), an chéad fhomhír de, i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Le Cinneadh 87/369/CEE ón gComhairle (1) d’fhormheas an tAontas an Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí (2), agus an Prótacal lena ndéantar leasú air (Coinbhinsiún CC) (3), rud a bhunaigh an Coiste um an gCóras Comhchuibhithe (CCC).

                     (2)

                     De bhun phointí (b) agus (c) d’Airteagal 7(1) de Choinbhinsiún CC, tá CCC freagrach, inter alia, as Nótaí Míniúcháin, Tuairimí maidir le Rangú, comhairle eile faoi léiriú an Chórais Chomhchuibhithe a ullmhú agus as moltaí chun aonfhoirmeacht a áirithiú maidir le léiriú agus cur i bhfeidhm an Chórais Chomhchuibhithe a ullmhú.

                     (3)

                     Táthar ag súil go bhfuil CCC chun cinneadh a dhéanamh i ndáil le Tuairimí maidir le Rangú, cinntí maidir le rangú, leasuithe ar na Nótaí Míniúcháin nó comhairle eile maidir le léiriú an Chórais Chomhchuibhithe agus moltaí a chinneadh chun aonfhoirmeacht a áirithiú maidir le léiriú an Chórais Chomhchuibhithe faoi Choinbhinsiún CC le linn a sheisiún i mí Mheán Fómhair 2020.

                     (4)

                     Tá sé tábhachtach a mheabhrú go bhfuiltear chun an critéar cinntitheach maidir le rangú earraí, chun críche custaim, a lorg, i gcoitinne, ina ngnéithe agus a sainghnéithe oibiachtúla mar a shainítear i bhfoclaíocht na gceannteideal ábhartha san ainmníocht chustaim agus i nótaí na roinne agus na caibidle ábhartha, de réir cásdlí socair Chúirt Bhreithiúnais an Aontais Eorpaigh, ar mhaithe le deimhneacht dhlíthiúil agus fíorú réidh.

                     (5)

                     I bhfianaise na dTuairimí maidir le Rangú, na gcinntí maidir le rangú, na leasuithe ar na Nótaí Míniúcháin nó na comhairle eile maidir le léiriú an Chórais Chomhchuibhithe, agus moltaí chun aonfhoirmeacht a áirithiú maidir le léiriú an Chórais Chomhchuibhithe faoin gCoinbhinsiún ar CC, is iomchuí an seasamh atá le glacadh thar ceann an Aontais a bhunú, mar, a luaithe a ghlacfar leo, foilseofar na Tuairimí maidir le Rangú agus cuid áirithe de na cinntí sin agus de na leasuithe sin maidir le rangú ar na Nótaí Míniúcháin i dTeachtaireacht ón gCoimisiún faoi phointe (a)(iii) d’Airteagal 34 de Rialachán (AE) 952/2013 ó Pharlaimint na hEorpa agus ón gComhairle (4), agus tiocfaidh siad chun bheith infheidhme maidir le Ballstáit. Cuirfear an seasamh in iúl sa CCC.

                     (6)

                     Déantar Cinneadh (AE) 2020/1410 (5) a fhorlíonadh leis an gCinneadh seo,

               TAR ÉIS AN CINNEADH SEO A GHLACADH:

            Airteagal 1
            Maidir leis an seasamh atá le glacadh, thar ceann an Aontais, le linn an 66ú seisiún den Choiste um an gCóras Comhchuibhithe den Eagraíocht Dhomhanda Chustaim i ndáil le Nótaí Míniúcháin, Tuairimí maidir le Rangú nó comhairle eile faoi léiriú an Chórais Chomhchuibhithe agus moltaí chun aonfhoirmeacht a áirithiú maidir le léiriú CC faoin gCoinbhinsiún ar CC a fhormheas leagtar amach é san Iarscríbhinn.

            Airteagal 2
            Féadfaidh ionadaithe an Aontais teacht ar chomhaontú maidir le mionathruithe teicniúla ar an seasamh dá dtagraítear in Airteagal 1 gan an Chomhairle cinneadh eile a dhéanamh.

            Airteagal 3
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Lucsamburg, an 12 Deireadh Fómhair 2020.

                  Thar ceann na Comhairle

                  An tUachtarán

               J. BORRELL FONTELLES

            (1)  Cinneadh 87/369/CEE ón gComhairle an 7 Aibreán 1987 maidir leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air, a thabhairt i gcrích (IO L 198, 20.7.1987, lch. 1).

            (2)  IO L 198, 20.7.1987, lch. 3.

            (3)  Prótacal lena ndéantar Leasú ar an gCóras Comhchuibhithe um Thuairisciú agus um Chódú Tráchtearraí (O L 198, 20.7.1987, lch. 11).

            (4)  Rialachán (AE) uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais (IO L 269, 10.10.2013, lch. 1).

            (5)  Cinneadh (AE) 2020/1410 ón gComhairle an 25 Meán Fómhair 2020 maidir leis an seasamh atá le glacadh thar ceann an Aontais, le linn an 66ú seisiún den Choiste um an gCóras Comhchuibhithe san Eagraíocht Dhomhanda Chustaim i ndáil le glacadh beartaithe Thuairimí maidir le Rangú, cinntí maidir le Rangú, leasuithe ar Nótaí Míniúcháin an Chórais Chomhchuibhithe nó comhairle eile maidir le léiriú an Chórais Chomhchuibhithe agus maidir le moltaí chun aonfhoirmeacht a áirithiú maidir le léiriú an Chórais Chomhchuibhithe faoin gCoinbhinsiún ar an gCóras Comhchuibhithe (IO L 327, 8.10.2020, lth. 1)

            IARSCRÍBHINN
            Níl ann do théacs na hIarscríbhinne sa Ghaeilge.


title: Cinneadh (CBES) 2020/1537 ón gComhairle an 22 Deireadh Fómhair 2020 lena leasaítear Cinneadh (CBES) 2019/797 a bhaineann le bearta sriantacha i gcoinne cibirionsaithe lena mbagraítear ar an Aontas nó ar a Bhallstáit

text:
                  22.10.2020

                  GA

                  Iris Oifigiúil an Aontais Eorpaigh

                  LI 351/5

         CINNEADH (CBES) 2020/1537 ÓN gCOMHAIRLE
         an 22 Deireadh Fómhair 2020
         lena leasaítear Cinneadh (CBES) 2019/797 a bhaineann le bearta sriantacha i gcoinne cibirionsaithe lena mbagraítear ar an Aontas nó ar a Bhallstáit
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 29 de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 17 Bealtaine 2019, ghlac an Chomhairle Cinneadh (CBES) 2019/797 (1).

                     (2)

                     Tá bearta sriantacha spriocdhírithe i gcoinne cibirionsaithe a dhéanann mórdhíobháil agus ar bagairt sheachtrach iad ar an Aontas nó ar a Bhallstáit ar cheann de na bearta a áirítear i gcreat an Aontais le haghaidh freagairt chomhpháirteach taidhleoireachta ar chibirghníomhaíochtaí mailíseacha (bosca uirlisí na cibearthaidhleoireachta) agus is uirlis ríthábhachtach iad chun gníomhaíochtaí den sórt sin a dhíspreagadh agus freagairt orthu.

                     (3)

                     Tá iompar mailíseach sa chibearspás ag dul ar aghaidh go leanúnach agus ag dul i méid a chosc. Chun é sin a chosc, a dhíspreagadh agus chun freagairt air, ba cheart dhá dhuine nádúrtha agus comhlacht amháin a áireamh ar liosta na ndaoine nádúrtha agus dlítheanacha, na n‐eintiteas agus na gcomhlachtaí atá faoi réir na mbeart sriantach a leagtar amach san Iarscríbhinn a ghabhann le Cinneadh (CBES) 2019/797. Tá na daoine sin agus an comhlacht sin freagrach as cibirionsaithe a rinne mórdhíobháil agus ar bhagairt sheachtrach iad ar an Aontas nó ar a Bhallstáit, go háirithe an cibirionsaí i gcoinne Pharlaimint Chónaidhme na Gearmáine (Deutscher Bundestag) a tharla i mí Aibreáin agus mí na Bealtaine 2015, nó bhí siad páirteach iontu.

                     (4)

                     Ba cheart, dá bhrí sin, Cinneadh (CBES) 2019/797 a leasú dá réir,

               TAR ÉIS AN CINNEADH SEO A GHLACADH:

            Airteagal 1
            Leasaítear an Iarscríbhinn a ghabhann le Cinneadh (CBES) 2019/797 i gcomhréir leis an Iarscríbhinn a ghabhann leis an gCinneadh seo.

            Airteagal 2
            Tiocfaidh an Rialachán seo i bhfeidhm ar dháta a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, an 22 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  Cinneadh (CBES) 2019/797 ón gComhairle an 17 Bealtaine 2019 a bhaineann le bearta sriantacha i gcoinne cibirionsaithe lena mbagraítear ar an Aontas nó ar a Bhallstáit (IO L 129 I, 17.5.2019, lch. 13).

            IARSCRÍBHINN
            Cuirtear na hiontrálacha seo a leanas ar an liosta de dhaoine nádúrtha agus dlítheanacha, d’eintitis agus de chomhlachtaí a leagtar amach san Iarscríbhinn a ghabhann le Cinneadh (CBES) 2019/797:

                        A.

                        Daoine nádúrtha

                                    Ainm

                                    Faisnéis aitheantais

                                    Cúiseanna

                                    Dáta an liostaithe

                                    “7.

                                    Dmitry Sergeyevich BADIN

                                    Дмитрий Сергеевич БАДИН
                                    Dáta breithe: 15 Samhain 1990
                                    Áit breithe: Kursk, PCSS na Rúise (dá ngairtear Cónaidhm na Rúise anois)
                                    Náisiúntacht: Rúiseach
                                    Inscne: fireann

                                    Bhí Dmitry Badin páirteach i gcibirionsaí a rinne mórdhíobháil ar Pharlaimint Chónaidhme na Gearmáine (Deutscher Bundestag).
                                    Mar oifigeach faisnéise míleata den 85ú Príomh-Lárionad le haghaidh Seirbhísí Speisialta (GTsSS) Phríomh-Ard-Stiúrthóireacht Fhoireann Ghinearálta Fhórsaí Armtha Chónaidhm na Rúise (GU/GRU), bhí Dmitry Badin ar dhuine d’fhoireann d’oifigigh faisnéise míleata Rúiseacha a rinne cibirionsaí ar Pharlaimint Chónaidhme na Gearmáine (Deutscher Bundestag) i mí Aibreáin agus mí na Bealtaine 2015. Bhí an cibirionsaí sin dírithe ar chóras faisnéise na parlaiminte agus bhí tionchar aige ar fheidhmiú an chórais ar feadh roinne laethanta. Goideadh líon suntasach sonraí agus bhí éifeacht ar chuntais ríomhphoist roinnt Comhaltaí Parlaiminte agus ar chuntas ríomhphoist an tSeansailéara Angela Merkel.

                                    22.10.2020

                                    8.

                                    Igor Olegovich KOSTYUKOV

                                    Игорь Олегович КОСТЮКОВ
                                    Dáta breithe: 21 Feabhra 1961
                                    Náisiúntacht: Rúiseach
                                    Inscne: fireann

                                    Is é Igor Kostyukov Ceannaire reatha Phríomh-Stiúrthóireacht Fhoireann Ghinearálta Fhórsaí Armtha Chónaidhm na Rúise (GU/GRU), mar a raibh sé ina Phríomh-Leas-Cheannaire roimhe seo. Tá an GTsSS mar cheann de na haonaid atá faoina cheannas, dá ngairtear “aonad míleata 26165” freisin (leasainmneacha tionscail: “APT28”, “Fancy Bear”, “Sofacy Group”, “Pawn Storm” agus “Strontium”).
                                    Sa cháil sin, tá Igor Kostyukov freagrach as cibirionsaithe a rinne an GTsSS, lena n‐áirítear na hionsaithe sin a rinne mórdhíobháil agus ar bhagairt sheachtrach iad ar an Aontas nó ar a Bhallstáit.
                                    Go háirithe, bhí oifigigh faisnéise míleata de chuid an 85ú Príomh-Lárionad le haghaidh Seirbhísí Speisialta (GTsSS) páirteach sa chibirionsaí i gcoinne Pharlaimint Chónaidhme na Gearmáine (Deutscher Bundestag) a tharla i mí Aibreáin agus mí na Bealtaine 2015 agus san iarracht ar chibirionsaí a dhéanamh a raibh sé mar aidhm aige briseadh isteach i líonra WiFi na hEagraíochta um Thoirmeasc ar Airm Cheimiceacha (OPCW) san Ísiltír i mí Aibreáin 2018.
                                    Bhí an cibirionsaí i gcoinne Pharlaimint Chónaidhme na Gearmáine dírithe ar chóras faisnéise na parlaiminte agus bhí tionchar aige ar fheidhmiú an chórais ar feadh roinnt laethanta. Goideadh líon suntasach sonraí agus bhí éifeacht ar chuntais ríomhphoist roinnt Comhaltaí Parlaiminte agus ar chuntas ríomhphoist an tSeansailéara Angela Merkel.”

                                    22.10.2020”

                        B.

                        Daoine dlítheanacha, eintitis agus comhlachtaí

                                    Ainm

                                    Faisnéis aitheantais

                                    Cúiseanna

                                    Dáta an liostaithe

                                    “4.

                                    85ú Príomh-Lárionad le haghaidh Seirbhísí Speisialta (GTsSS) Phríomh-Ard-Stiúrthóireacht Fhoireann Ghinearálta Fhórsaí Armtha Chónaidhm na Rúise (GU/GRU)

                                    Seoladh: Komsomol’skiy Prospekt, 20, Moscó, 119146, Cónaidhm na Rúise

                                    Is é 85ú Príomh-Lárionad le haghaidh Seirbhísí Speisialta (GTsSS) Phríomh-Ard-Stiúrthóireacht Fhoireann Ghinearálta Fhórsaí Armtha Chónaidhm na Rúise (GU/GRU), dá ngairtear freisin “aonad míleata 26165” (leasainmneacha tionscail: “APT28”, “Fancy Bear”, “Sofacy Group”, “Pawn Storm” agus “Strontium”), atá freagrach as cibirionsaithe a rinne mórdhíobháil agus ar bhagairt sheachtrach iad ar an Aontas nó ar a Bhallstáit.
                                    Go háirithe, bhí oifigigh faisnéise míleata de chuid GTsSS páirteach sa chibirionsaí i gcoinne Pharlaimint Chónaidhme na Gearmáine (Deutscher Bundestag) a tharla i mí Aibreáin agus mí na Bealtaine 2015 agus san iarracht ar chibirionsaí a dhéanamh a raibh sé mar aidhm aige briseadh isteach i líonra WiFi na hEagraíochta um Thoirmeasc ar Airm Cheimiceacha (OPCW) san Ísiltír i mí Aibreáin 2018.
                                    Bhí an cibirionsaí i gcoinne Pharlaimint Chónaidhme na Gearmáine dírithe ar chóras faisnéise na parlaiminte agus bhí tionchar aige ar fheidhmiú an chórais ar feadh roinnt laethanta. Goideadh líon suntasach sonraí agus bhí éifeacht ar chuntais ríomhphoist roinnt Comhaltaí Parlaiminte agus ar chuntas ríomhphoist an tSeansailéara Angela Merkel.”

                                    22.10.2020”


title: Cinneadh (AE) 2020/1555 ón gComhairle an 22 Deireadh Fómhair 2020 lena gceaptar comhalta de Choiste Eacnamaíoch agus Sóisialta na hEorpa don tréimhse ón 21 Meán Fómhair 2020 go dtí an 20 Meán Fómhair 2025

text:
                  26.10.2020

                  GA

                  Iris Oifigiúil an Aontais Eorpaigh

                  L 355/1

         CINNEADH (AE) 2020/1555 ÓN gCOMHAIRLE
         an 22 Deireadh Fómhair 2020
         lena gceaptar comhalta de Choiste Eacnamaíoch agus Sóisialta na hEorpa don tréimhse ón 21 Meán Fómhair 2020 go dtí an 20 Meán Fómhair 2025
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 300(2) agus Airteagal 302 de,
         Ag féachaint do Chinneadh (AE) 2019/853 ón gComhairle an 21 Bealtaine 2019 lena gcinntear comhdhéanamh Choiste Eacnamaíoch agus Sóisialta na hEorpa (1),
         Ag féachaint don togra ó Phoblacht na Laitvia,
         Tar éis di dul i gcomhairle leis an gCoimisiún Eorpach,
         De bharr an mhéid seo a leanas:

                     (1)

                     Chuaigh téarma oifige chomhaltaí Choiste Eacnamaíoch agus Sóisialta na hEorpa in éag an 20 Meán Fómhair 2020.

                     (2)

                     An 2 Deireadh Fómhair 2020, ghlac an Chomhairle Cinneadh (AE) 2020/1392 lena gceaptar comhaltaí Choiste Eacnamaíoch agus Sóisialta na hEorpa don tréimhse ón 21 Meán Fómhair 2020 go dtí an 20 Meán Fómhair 2025, agus lena n‐aisghairtear agus lena n‐ionadaítear an Cinneadh ón gComhairle lena gceaptar comhaltaí Choiste Eacnamaíoch agus Sóisialta na hEorpa don tréimhse ón 21 Meán Fómhair 2020 go dtí an 20 Meán Fómhair 2025 a glacadh an 18 Meán Fómhair 2020 (2). Fágadh suíochán amháin ar Choiste Eacnamaíoch agus Sóisialta na hEorpa do Phoblacht na Laitvia folamh agus ba ghá é a líonadh trí chinneadh ceapacháin ina dhiaidh sin, agus é á chur i bhfeidhm go haisghníomhach amhail ón 21 Meán Fómhair 2020.

                     (3)

                     Le litir dar dáta an 21 Meán Fómhair 2020, dhaingnigh Poblacht na Laitvia ainmniúchán Katrīna LEITĀNE lena ceapadh mar chomhalta de Choiste Eacnamaíoch agus Sóisialta na hEorpa don tréimhse ón 21 Meán Fómhair 2020 go dtí an 20 Meán Fómhair 2025, chun a liosta comhaltaí a chomhlánú,

               TAR ÉIS AN CINNEADH SEO A GHLACADH:

            Airteagal 1
            Leis seo, ceaptar Katrīna LEITĀNE, Representative of the National Youth Council of Latvia, ina comhalta de Choiste Eacnamaíoch agus Sóisialta na hEorpa don tréimhse ón 21 Meán Fómhair 2020 go dtí an 20 Meán Fómhair 2025.

            Airteagal 2
            Tiocfaidh an Cinneadh seo i bhfeidhm ar dháta a ghlactha.
            Beidh feidhm aige amhail ón 21 Meán Fómhair 2020.

            Arna dhéanamh sa Bhruiséil, 22 Deireadh Fómhair 2020.

                  Thar ceann na Comhairle

                  An tUachtarán

               M. ROTH

            (1)  IO L 139, 27.5.2019, lch. 15.

            (2)  IO L 322, 5.10.2020, lch. 1.


title: Cinneadh (AE) 2020/1544. ó Pharlaimint na hEorpa agus ón gComhairle an 21 Deireadh Fómhair 2020 lena leasaítear Cinneadh 2003/17/CE ón gComhairle a mhéid a bhaineann le coibhéis cigireachtaí allamuigh arna ndéanamh san Úcráin ar bharra táirgthe síolta agus ar choibhéis síolta gránach arna dtáirgeadh san Úcráin

text:
                  26.10.2020

                  GA

                  Iris Oifigiúil an Aontais Eorpaigh

                  L 356/5

         CINNEADH (AE) 2020/1544. Ó PHARLAIMINT NA hEORPA AGUS ÓN gCOMHAIRLE
         an 21 Deireadh Fómhair 2020
         lena leasaítear Cinneadh 2003/17/CE ón gComhairle a mhéid a bhaineann le coibhéis cigireachtaí allamuigh arna ndéanamh san Úcráin ar bharra táirgthe síolta agus ar choibhéis síolta gránach arna dtáirgeadh san Úcráin
         TÁ PARLAIMINT NA hEORPA AGUS COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,
         Ag féachaint don togra ón gCoimisiún Eorpach,
         Tar éis dóibh an dréachtghníomh reachtach a chur chuig na parlaimintí náisiúnta,
         Ag féachaint don tuairim ó Choiste Eacnamaíoch agus Sóisialta na hEorpa (1),
         Ag gníomhú dóibh i gcomhréir leis an ngnáthnós imeachta reachtach (2),
         De bharr an mhéid seo a leanas:

                     (1)

                     Foráiltear le Cinneadh 2003/17/CE (3) ón gComhairle go ndéanfar, faoi imthosca áirithe, cigireachtaí allamuigh arna ndéanamh ar bharra áirithe táirgthe síolta sna tríú tíortha a liostaítear in Iarscríbhinn 1 a ghabhann leis an gCinneadh sin a mheas mar chigireachtaí is coibhéiseach leo siúd arna ndéanamh i gcomhréir le dlí an Aontais agus go ndéanfar, faoi imthosca áirithe, an síol arna tháirgeadh ag speicis áirithe ghránach, arna tháirgeadh sna tríú tíortha sin, a mheas mar shíol is coibhéiseach le síol arna tháirgeadh i gcomhréir le dlí an Aontais.

                     (2)

                     Chuir an Úcráin iarraidh faoi bhráid an Choimisiúin chun go ndeonófaí coibhéis dá córas cigireachtaí allamuigh ar bharra táirgthe síolta gránach agus ar shíolta gránach arna dtáirgeadh agus arna ndeimhniú san Úcráin.

                     (3)

                     Scrúdaigh an Coimisiún reachtaíocht ábhartha na hÚcráine agus, ar bhonn iniúchadh a rinneadh in 2015 ar chóras na rialuithe oifigiúla agus an deimhnithe ar shíolta gránach san Úcráin, agus ar choibhéis na reachtaíochta sin le ceanglais an Aontais, d’fhoilsigh sé a chuid torthaí i dtuarascáil dar teideal “An tuarascáil chríochnaitheach maidir le hiniúchadh a rinneadh san Úcráin idir 26 Bealtaine 2015 agus 4 Meitheamh 2015 d’fhonn meastóireacht a dhéanamh ar chóras na rialuithe oifigiúla agus an deimhnithe ar shíolta gránach, mar aon lena gcoibhéis le ceanglais an Aontais Eorpaigh”.

                     (4)

                     Tar éis an iniúchta sin, thángthas ar an dtátal go ndéantar cigireachtaí allamuigh ar bharra táirgthe síolta, mar aon le sampláil, tástáil agus iar-rialuithe oifigiúla ar shíol gránach go hiomchuí, agus go sásaíonn an méid sin na coinníollacha a leagtar amach in Iarscríbhinn II a ghabhann le Cinneadh 2003/17/CE mar aon leis na ceanglais faoi seach a leagtar amach i dTreoir 66/402/CEE ón gComhairle (4). Anuas air sin, thángthas ar an dtátal go bhfuil na húdaráis náisiúnta atá freagrach as deimhniú síolta a chur chun feidhme san Úcráin inniúil agus ag cuí-fheidhmiú.

                     (5)

                     Dá bhrí sin, is iomchuí coibhéis a dheonú a mhéid a bhaineann le cigireachtaí allamuigh arna ndéanamh i ndáil le barra táirgthe síolta gránach san Úcráin, agus i ndáil le síol gránach arna tháirgeadh san Úcráin agus arna dheimhniú go hoifigiúil ag a cuid údarás.

                     (6)

                     Ba cheart, dá bhrí sin, Cinneadh 2003/17/CE a leasú dá réir sin,

               TAR ÉIS AN CINNEADH SEO A GHLACADH:

            Airteagal 1
            Leasuithe ar Chinneadh 2003/17/CE
            Leasaítear Iarscríbhinn I a ghabhann le Cinneadh 2003/17/CE mar a leanas:

                        (a)

                        cuirtear an tsraith seo a leanas idir “TR” agus “US” sa tábla:

                                    “UA

                                    Aireacht Beartais Talúntais agus Bia na hÚcráine
                                    Khreshchatyk str., 24, 01001, KYIV

                                    66/402/EEC”;

                        (b)

                        san fhonóta a ghabhann leis an tábla, cuirtear na téarmaí seo a leanas isteach idir “TR — an Tuirc” agus “US — Stáit Aontaithe Mheiriceá”:
                        “UA – an Úcráin,”.

            Airteagal 2
            Teacht i bhfeidhm
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Airteagal 3
            Seolaithe
            Is chuig na Ballstáit a dhírítear an Cinneadh seo.

            Arna dhéanamh sa Bhruiséil, an 21 Deireadh Fómhair 2020.

                  Thar ceann Pharlaimint na hEorpa

                  An tUachtarán

               D. M. SASSOLI

                  Thar ceann na Comhairle

                  An tUachtarán

               M. ROTH

            (1)  Tuairim an 18 Meán Fómhair 2020 (nár foilsíodh fós san Iris Oifigiúil).

            (2)  Seasamh ó Pharlaimint na hEorpa an 8 Deireadh Fómhair 2020 (nár foilsíodh fós san Iris Oifigiúil) agus cinneadh ón gComhairle an 14 Deireadh Fómhair 2020.

            (3)  Cinneadh 2003/17/CE ón gComhairle an 16 Nollaig 2002 maidir le coibhéis cigireachtaí allamuigh arna ndéanamh i dtríú tíortha ar bharra táirgthe síolta agus maidir le coibhéis síolta arna dtáirgeadh i dtríú tíortha (IO L 8, 14.1.2003, lch. 10).

            (4)  Treoir 66/402/CEE ón gComhairle an 14 Meitheamh 1966 maidir le síol gránach farae a mhargú (IO 125, 11.7.1966, lch. 2309).


title: Cinneadh (AE) 2020/1545 ón gComhairle an 19 Deireadh Fómhair 2020 maidir le síniú, thar ceann an Aontais, agus cur i bhfeidhm sealadach an Chomhaontaithe i bhfoirm malartaithe litreacha idir an tAontas Eorpach agus Rialtas Oileáin Cook a bhaineann le síneadh a chur leis an bPrótacal i ndáil leis an gComhaontú Comhpháirtíochta Iascaigh Inbhuanaithe a chur chun feidhme idir an tAontas Eorpach agus Rialtas Oileáin Cook

text:
                  26.10.2020

                  GA

                  Iris Oifigiúil an Aontais Eorpaigh

                  L 356/7

         CINNEADH (AE) 2020/1545 ÓN gCOMHAIRLE
         an 19 Deireadh Fómhair 2020
         maidir le síniú, thar ceann an Aontais, agus cur i bhfeidhm sealadach an Chomhaontaithe i bhfoirm malartaithe litreacha idir an tAontas Eorpach agus Rialtas Oileáin Cook a bhaineann le síneadh a chur leis an bPrótacal i ndáil leis an gComhaontú Comhpháirtíochta Iascaigh Inbhuanaithe a chur chun feidhme idir an tAontas Eorpach agus Rialtas Oileáin Cook
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43, i dteannta Airteagal 218(5) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     An Comhaontú Comhpháirtíochta Iascaigh Inbhuanaithe idir an tAontas agus Rialtas Oileáin Cook (1) (“an Comhaontú”), arna fhormheas le Cinneadh (AE) 2017/418 ón gComhairle (2), tháinig sé i bhfeidhm an 10 Bealtaine 2017. Tá an Prótacal maidir leis an gComhaontú (3) a chur chun feidhme (“an Prótacal”) á chur i bhfeidhm ón 14 Deireadh Fómhair 2016 (4), ar feadh tréimhse ceithre bliana.

                     (2)

                     Tá an Prótacal le dul in éag an 13 Deireadh Fómhair 2020.

                     (3)

                     An 7 Iúil 2020, thug an Chomhairle údarú don Choimisiún tús a chur le caibidlíocht le Rialtas Oileáin Cook chun Prótacal nua a thabhairt i gcrích chun an Comhaontú a chur chun feidhme.

                     (4)

                     Go dtí go mbeidh an chaibidlíocht maidir le hathnuachan an Phrótacail curtha i gcrích, rinne an Coimisiún Comhaontú i bhfoirm malartaithe litreacha a chaibidil, thar ceann an Aontais, idir an tAontas Eorpach agus Rialtas Oileáin Cook a bhaineann le síneadh a chur leis an bPrótacal i ndáíl leis an gComhaontú Comhpháirtíochta Iascaigh Inbhuanaithe a chur chun feidhme (“Comhaontú i bhfoirm malartaithe litreacha”) maidir le síneadh go ceann uasteorainn bliana a chur leis an bPrótacal. Tugadh an chaibidlíocht i gcrích go rathúil agus cuireadh inisealacha leis an malartú litreacha an 29 Iúil 2020.

                     (5)

                     Tá sé d’aidhm ag an gComhaontú i bhfoirm malartaithe litreacha é a chur ar a gcumas don Aontas agus do Rialtas Oileáin Cook leanúint de chomhoibriú le chéile chun beartas iascaigh inbhuanaithe agus, saothrú fónta na n‐acmhainní iascaigh in uiscí Oileáin Cook a dhéanamh a chur chun cinn, agus ligean do shoithí an Aontais gníomhaíochtaí iascaireachta a dhéanamh sna huiscí sin.

                     (6)

                     Dá bhrí sin, ba cheart an Comhaontú i bhfoirm malartaithe litreacha a shíniú thar ceann an Aontais, faoi réir a thabhairt i gcrích ar dháta níos déanaí.

                     (7)

                     Chun leanúnachas na gníomhaíochta iascaigh a dhéanann soithí an Aontais in uiscí Oileáin Cook a áirithiú, ba cheart an Comhaontú i bhfoirm malartaithe litreacha a chur i bhfeidhm ar bhonn sealadach, go dtí go mbeidh na nósanna imeachta dá theacht i bhfeidhm curtha i gcrích,

               TAR ÉIS AN CINNEADH SEO A GHLACADH:

            Airteagal 1
            Údaraítear leis seo síniú, thar ceann an Aontais, an Chomhaontaithe i bhfoirm malartaithe litreacha idir an tAontas Eorpach agus Rialtas Oileáin Cook a bhaineann le síneadh a chur leis an bPrótacal i ndáil leis an gComhaontú Comhpháirtíochta Iascaigh Inbhuanaithe a chur chun feidhme idir an tAontas Eorpach agus Rialtas Oileáin Cook faoi réir an Chomhaontaithe (5) i bhfoirm malartaithe litreacha sin a thabhairt i gcrích.

            Airteagal 2
            Údaraítear leis seo d’Uachtarán na Comhairle an duine/na daoine a chumhachtaítear an Comhaontú a shíniú thar ceann an Aontais.

            Airteagal 3
            Cuirfear an Comhaontú i bhfoirm malartaithe litreacha i bhfeidhm go sealadach, i gcomhréir le mír 6 de, amhail ón 14 Deireadh Fómhair 2020 nó aon dáta ina dhiaidh sin ón lá a shíneofar é (6), go dtí go dtiocfaidh sé i bhfeidhm.

            Airteagal 4
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh i Lucsamburg, 19 Deireadh Fómhair 2020.

                  Thar ceann na Comhairle

                  An tUachtarán

               J. KLOECKNER

            (1)  IO L 131, 20.5.2016, lch. 3.

            (2)  Cinneadh (AE) 2017/418 ón gComhairle an 28 Feabhra 2017 maidir leis an gComhaontú Comhpháirtíochta Iascaigh Inbhuanaithe idir an tAontas Eorpach agus Rialtas Oileáin Cook, agus an Prótacal Cur Chun Feidhme a ghabhann leis, a thabhairt i gcrích, thar ceann an Aontais Eorpaigh (IO L 64, 10.3.2017, lch. 1).

            (3)  Prótacal i ndáil leis an gComhaontú Comhpháirtíochta Iascaigh Inbhuanaithe idir an tAontas Eorpach agus Rialtas Oileáin Cook a chur chun feidhme (IO L 131, 20.5.2016, lch. 10)

            (4)  IO L 289, 25.10.2016, lch. 1.

            (5)  Níl ann do théacs na hIarscríbhinne sa Ghaeilge.

            (6)  Foilseoidh Ardrúnaíocht na Comhairle an dáta ar uaidh a chuirfear an Comhaontú i bhfoirm malartaithe litreacha i bhfeidhm go sealadach in Iris Oifigiúil an Aontais Eorpaigh.